De Lille het onder meer besoek afgelê aan Rosemoor-dienssentrum, waar sy met bejaarde inwoners gesels het. Klagtes rakende munisipale dienslewering was 'n gewilde besprekingspunt. De Lille het tydens 'n onderhoud gesê sy is in die dorp om die vier wykskandidate te ondersteun met die oog op die tussenverkiesings wat 11 November gaan plaasvind.
"Met betrekking tot herstelwerk aan RDP-huise, begroot die plaaslike munisipaliteit nie daarvoor nie en word 'n noodbehuisingsaansoek by die Wes-Kaapse provinsiale departement ingedien, wat oor die nodige finansiering beskik. Die proses word gefasiliteer deur die munisipale direktoraat," het Edwards-Klose gesê.
Die huis waaroor De Lille getwiet het, is deur die munisipale amptenare geïdentifiseer as moontlik 'n huis in Rosedale wat deur 'n motor getref is. "Dit wil sê die skade wat veroorsaak is hou glad nie verband met die konstruksieproses nie," het Edwards-Klose gesê. "In hierdie geval is aansoek gedoen om noodbehuising en het die munisipale direksie 'n noodstruktuur vir die inwoners van die huis gebou."